Ministrul sănătăţii l-a demis pe directorul de la Floreasca după ce n-a găsit la serviciu pe nici unul dintre cei 10 medici școliți în Franța! Inaugurarea cu fast pentru a doua oară a unităţii care a costat 9 milioane de euro l-a făcut pe Patriciu Achimaș-Cadariu să meargă după un pont la spital

joi, 21 aprilie 2016, 11:47

În această dimineaţă a fost demis directorul Spitalului de Urgenta Floreasca, Nicuşor Louchi. Situaţia care a dus la demisie este una halucinantă.

Unitate a fost inaugurată în prezenta presei si a ministrului Nicolae Bănicioiu în aprilie 2015. Dar nu a fost dată niciodată în folosinţă. Nici când a fost mai mare nevoie de ea, după incendiul de la Colectiv.

În contextul acesta, ministrul a fost intrigat de PR-ul făcut pe televiziuni şi în presă ieri, când conducerea Spitalului Floreasca a anunţat: „Am deschis secţia modernă de arşi care funcţionează cu toate utilităţile”.

„Zece medici care au fost trimişi la specializare în Franţa s-au întors şi vor deservi această secţie”, au spus tot ieri Ion Lascăr, şeful secţiei, şi directorul Nicuşor Louchi.

Astăzi, de dimineaţă, Cadariu a fost în inspecţie inopinată la secţie şi a văzut că barocamera, elementul de noutate maximal al acestei unităţi moderne, nu funcţionează.

„Funcţionează toată secţia”, i s-a răspuns lui, vag. „Dar barocamera funcţionează?”, a întrebat el. Ministrul avea un pont din spital legat de faptul că, de fapt, barocamera nu funcționează nici acum! Şi i s-a confirmat, cînd a primit răspunsul: „nu, aceasta nu funcţionează deocamdată”.

Ministrul a vrut să-i cunoască pe cei 10 medici întorşi de la specializarea din Franţa, dar niciunul nu era acolo, susţin surse ale ziarului. „Nu sunt la serviciu în prima zi de lucru după inaugurare?”, a întrebat, iritat, ministrul, la care directorul i-a răspuns că sunt la un exerciţiu care simulează un incendiu.

Decizia ministrului a fost demiterea directorului Nicuşor Louchi.